Source: https://www.skat.dk/SKAT.aspx?oID=348060
Timestamp: 2019-06-20 05:00:55+00:00

Document:
Skat.dk: Genoptagelse ved Skatteankenævnet - manglende udnyttelse af klagemulighed
07 Oct 2005 10:02
03 Oct 2005 09:38
SKM2005.400.HR
Genoptagelse, udnyttelse, klagemulighed, afvisning, dokumentation, familielån, forpligtigelse, renter
Skatteyderen undlod rettidigt at påklage Skatteankenævnets afgørelse af 20. februar 1998, hvorved skatteforvaltningens forhøjelse af den skattepligtige indkomst for indkomstårene 1991-1993 blev stadfæstet. Først den 4. maj 1999 anmodede han Skatteankenævnet om genoptagelse af sagen. Landsretten fandt ikke, at skatteyderen i forbindelse med genoptagelsesanmodningen eller senere var fremkommet med sådanne oplysninger, at sagen burde være genoptaget, jf. skattestyrelseslovens § 22. Højesteret stadfæstede landsrettens dom.
For så vidt angik indkomstårene 1995 og 1996, havde skatteyderen påklaget skatteforvaltningens forhøjelser for sent til Skatteankenævnet. Skatteankenævnet havde derfor afvist klagen. I medfør af skattestyrelseslovens § 23, stk. 2, havde Landsskatteretten afvist at behandle klagen, idet klageadgangen ikke var udnyttet. Landsskatteretten havde herved henset til, at der ikke forelå sådanne særlige omstændigheder, der talte for at realitetsbehandle klagen, uanset at klageadgangen til Skatteankenævnet ikke havde været udnyttet.
Højesteret stadfæstede landsrettens dom, hvorved Højesteret henså til, at skatteyderen ikke havde dokumenteret eksistensen af nogle påståede familielån og pligten til at forrente dem.
Proccessuelle regler 2005-2 A.1.4
Proccessuelle regler 2005-2 H.7.1
Ligningsvejledningen 2005-2 A.E.1.1.4
Marie-Louise Andreasen, Per Sørensen, Poul Søgaard, Jytte Scharling og Poul Dahl Jensen
I tidligere instans er afsagt dom af Østre Landsrets 20. afdeling den 6. januar 2004.
Det fremgår af sagen, at A påklagede Skatteankenævnets afgørelse af 20. februar 1998 til Landsskatteretten, som ved kendelse af 18. juni 1998 afviste klagen som for sent indkommet. Herefter anmodede han den 4. maj 1999 skatteankenævnet om genoptagelse af sagen.
Med denne bemærkning og i øvrigt af de grunde, der er anført af landsretten, tiltræder Højesteret, at betingelserne i dagældende skattestyrelseslovs § 22 for at genoptage As skatteansættelse for indkomstårene 1991, 1992 og 1993 ikke er opfyldt.
Som anført af landsretten forudsætter fradrag for renteudgifter, at gældsforholdet indeholder en retlig bindende forpligtelse såvel til at betale gælden som til at forrente den. Højesteret finder, at A ikke har fremlagt en sådan dokumentation for eksistensen af familielånene og for pligten til at forrente dem, at Landsskatteretten har haft pligt til ekstraordinært at realitetsbehandle klagen vedrørende fradrag for renteudgifter i 1995 og 1996, selv om klagen ikke forinden havde været realitetsbehandlet af skatteankenævnet, jf. skattestyrelseslovens § 23, stk. 2. Højesteret tiltræder derfor, at heller ikke denne del af As påstand er taget til følge.
I sagsomkostninger for Højesteret skal A inden 14 dage efter denne højesteretsdoms afsigelse betale 55.000 kr. til Skatteministeriet.

References: Højesteret 

Højesteret 
 Højesteret 
 Højesteret 
 Højesteret 
 Højesteret